- లాభాల్లో 3 శాతం ఉద్యోగులకు
- ఆర్థికశాఖ వద్ద ప్రతిపాదన
- రేట్ల కోత ఉండకపోవచ్చు: ఎస్‌బీఐ
న్యూఢిల్లీ : దేశంలోనే అతిపెద్ద బ్యాంకింగ్‌ సంస్థ 'స్టేట్‌ బ్యాంకు ఆఫ్‌ ఇండియా' (ఎస్‌బిఐ) తమ లాభాల్లో 3 శాతం ఉద్యోగులకు ఇవ్వాలని యోచిస్తోంది. అంకితభావంతో పని చేసే వారిని, నైపుణ్యం ఉన్న వారిని ప్రోత్సహించడానికి ఈ చర్య దోహదపడుతుందని బ్యాంక్‌ భావిస్తోంది. ఇదే అంశాన్ని ఆర్థిక మంత్రిత్వశాఖకు కూడా ప్రతిపాదించామని ఎస్‌బిఐ ఛైర్‌పర్సన్‌ అరుంధతి భట్టచార్య తెలిపారు. నిత్యం అనేక సవాళ్లను ఎదుర్కొని పని చేసే ఉద్యోగులకు లాభాల్ని పంచాల్సిన అవసరం ఉందన్నారు. ప్రభుత్వ బ్యాంకుల్లో పని చేసే వారికంటే ప్రైవేటు బ్యాంకుల్లో పని చేసేవారు పొందే జీతాలు అధికంగా ఉంటున్నాయన్నారు. నేటి పరిస్థితుల్లో మూడు శాతం లాభాలు పంపిణీ తప్పనిసరి అని ఆమె పేర్కొన్నారు. ఆగస్టులో 'భారతీయ రిజర్వు బ్యాంకు' (ఆర్‌బీఐ) నిర్వహించనున్న ద్రవ్య పరపతి విధాన సమీక్షలో కీలక వడ్డీ రేట్ల తగ్గింపు ఉండకపోవచ్చని భట్టచార్య అభిప్రాయపడ్డారు. తాను ఎలాంటి వడ్డీ రేట్ల తగ్గింపును అంచనా వేయడం లేదని ఆమె తెలిపారు. గత మాసంలో టోకు ద్రవ్యోల్బణం సూచీ సానుకూలంగా ఉన్నప్పటికీ, రిటైల్‌ ద్రవ్యోల్బణం సూచీ స్వల్పంగా పెరిగింది. ముఖ్యంగా అహార ధరలు పెరగడంతో, సిపిఐ గణంకాల్లో హెచ్చుదల చోటు చేసుకోవడంతో వడ్డీ రేట్లు తగ్గకపోవచ్చని భట్టచార్య అభిప్రాయపడ్డారు.
మీ స్నేహితులకు రికమెండ్ చెయ్యండి